Virallinen lehti nro C 304 , 02/10/1998 s. 0128



KIRJALLINEN KYSYMYS E-0538/98 komissiolle esittäjä(t): Michl Ebner (PPE) (4. maaliskuuta 1998) Aihe: Teuraskarjakuljetuksille myönnettävän tuen määrä Koska eläimet joutuvat usein kokemaan tarpeetonta tuskaa teuraaksi kuljettamisen aikana, jota harjoitetaan EU:n tuen avulla, voiko komissio ilmoittaa: 1. Minkä verran tukea komissio myöntää vuosittain teuraskarjakuljetuksille? 2. Onko näiden tukien myöntäminen kytketty tiettyihin vähimmäisstandardeihin? 3. Tukeeko komissio elävien eläinten teuraskuljetuksille tarkoitettujen tukitoimenpiteiden lopettamista ja tuleeko se ehdottamaan, että tukea tulisi myöntää pikemminkin teurastettujen eläinten ja pakastetun lihan kuljetuksille? Komission jäsenen Franz Fischlerin komission puolesta antama vastaus (6. huhtikuuta 1998) 1. Yhteisö ei tue elävien nautojen kuljettamista teuraaksi, mutta se myöntää vientitukia nautojen ja naudanlihan viennille. Varainhoitovuonna 1995 (16. lokakuuta 1994 - 15. lokakuuta 1995) myönnettiin 302,1 miljoonaa ecua eläviä eläimiä koskevia vientitukia. Varainhoitovuonna 1996 vastaava määrä oli 296,2 miljoonaa ecua ja varainhoitovuonna 1997 puolestaan 134,9 miljoonaa ecua. 2. Joulukuun 18. päivänä 1997 annetussa neuvoston asetuksessa (EY) N:o 2634/97 ((EYVL L 356, 31.12.1997. )) säädetään, että elävien eläinten viennistä maksettava tuki riippuu eläinten hyvinvointiin ja erityisesti eläinten suojeluun kuljetuksen aikana liittyvän yhteisön lainsäädännön noudattamisesta. Parlamentti tuki lausunnossaan yleisesti komission ehdotusta. Kaupan mekanismeja käsittelevä hallintokomitea antoi 17. helmikuuta 1998 myönteisen lausunnon elävien nautaeläinten vientitukijärjestelmän soveltamista koskevista yksityiskohtaisista säännöistä eläinten kuljetuksen aikaisen hyvinvoinnin osalta ehdotetusta komission asetuksesta ((Kirjallisessa menettelyssä, julkaistaan todennäköisesti lähiaikoina. )). Eläinten suojelusta kuljetuksen aikana annetussa direktiivissä 91/628/ETY, sellaisena kuin se on muutettuna direktiivillä 95/29/EY ((EYVL L 148, 30.6.1995. )), olevilla säännöksillä pyritään varmistamaan, että eläinten kuljetuksesta yhteisön ulkopuolisiin maihin vastaavat liikennöitsijät noudattavat eläinten hyvinvointiin liittyviä vaatimuksia. Erityisesti viejäjäsenvaltion viranomaisten on varmistettava, että eläinten kuljetus sallitaan ainoastaan, jos niiden hoidosta matkan aikana on huolehdittu asianmukaisesti. Eläimet on kuljetettava riittävän hyvin varustetuissa ajoneuvoissa ja aluksissa. Direktiivin 95/29/EY säännösten mukaan ennakolta on laadittava reittisuunnitelma, joka toimitetaan toimivaltaisille viranomaisille. Kuljetuksesta vastaavan henkilöstön on varmennettava reittisuunnitelma siinä paikassa, josta eläimet viedään yhteisön alueelta sen jälkeen, kun virkaeläinlääkäri on tarkastanut eläimet ja todennut niiden olevan riittävän hyvässä kunnossa jatkaakseen matkaa. 3. Elävien eläinten vienti on merkittävä osa yhteisön naudanlihamarkkinoita, eikä sitä voida korvata viemällä pelkästään naudanlihaa. Tämä johtuu erilaisista teurastukseen liittyvistä riiteistä, kylmävarastojen puutteesta kohdemaissa tai tuoreen ja hyvälaatuisen lihan kysynnästä näissä maissa. Jos yhteisöstä ei voida jatkossa viedä eläviä eläimiä epärealististen vaatimusten, kohtuuttoman suurten kustannusten tai pelkästään vientitukien lakkauttamisen vuoksi, muut maat valtaavat nämä markkinat (Australiasta viedään yhä enemmän eläviä eläimiä arabimaihin, ja tällöin matka on huomattavasti pidempi kuin yhteisöstä).